Vermoorde prokureur se eks in hofAndré van den Heever (Foto: André van den Heever, Facebook) André van den Heever, ŉ bekende prokureur van Welkom wat Dinsdag in sy kantoor op die dorp doodgeskiet is, se eksvrou het in verband met sy moord in die hof verskyn. Maroela Media het vroeër berig die 64-jarige Van den Heever en ŉ vrou, vermoedelik sy gewese vrou, Linda van den Heever (58), was kort voor sy moord in ŉ woordewisseling by sy kantoor betrokke. Die kantoorbestuurder het glo gaan tee maak en ŉ skoot hoor klap. ŉ Tweede skoot het kort daarna gevolg en André is dood in sy kantoor aangetref. Linda is kort ná die skietery in ŉ woonstel op Hennenman aangekeer. Kapt. Stephen Thakeng, polisiewoordvoerder, sê sy staan tereg op ŉ aanklag van moord en die besit van ŉ ongelisensieerde vuurwapen. “Die saak is tot 22 Desember vir ŉ mediese evaluering uitgestel,” sê hy. Linda van den Heever bly intussen in aanhouding.